साहित्य दी रचना दा प्रयोजन महान आलंकारिक आचार्य मम्मट होरें इंयां दस्सेआ ऐ—“काव्यं (साहित्यं) यशसेऽर्थकृते व्यवहारविदे, शिवेतरक्षतये, सद्यः परनिवृत्तये कान्तासम्मतयोपपदेश युजे” –अर्थात् साहित्य दी रचना जस्सै आस्तै, धन कमाने आस्तै, नीति-व्यहार जानने आस्तै, अमंगलै दा नास पुट्टने आस्तै, झटपट मोक्ष पाने आस्तै ते मनमोह्‌नी सुन्दर गोरी द्वारा गलाई गेदी गल्ला आंगर मन-लग्गनी शिक्षा देने आस्तै कीती जन्दी ऐ। सहित्य-दर्पणकार विशवनाथ होरें गलाए दा ऐ—“चतुर्वर्गफल प्राप्तिः सुखादल्प-धियामपि। काव्यादेव”—अर्थात् थोड़ी अकला आले लोकें गी धर्म, अर्थ, काम ते मोक्ष नां दे चौं वर्गें दे फलें दी प्राप्ति अगर कुतै असानी कन्ने होई सकदी ऐ तां फिरी छड़े साहित्य कन्ने गै होई सकदी ऐ।